Igakuisel animaürituste sarjas ANIMATEEK linastuvad Chris Shepherdi animatsioonid ja lühifilmid
9. märtsil kell 18.00 tutvustab Kumu auditooriumis (Weizenbergi 34, Tallinn) oma filme tunnustatud inglise filmitegija ja produktsioonifirma Slinky Pictures kaasasutaja Chris Shepherd.
Chris Shepherd (s.1966) on Liverpoolist pärit filmitegija, kes sai tuntuks oma oskuse poolest unikaalselt kombineerida live action’it animatsiooniga. Kumus linastuvad tema olulisemad animeeritud lühifilmid, teiste hulgas palju auhindu võitnud The Broken Jaw (1998) ja tänaseks briti kultusfilmiks saanud Dad’s Dead (2003). Viimane annab mõjuvalt edasi inimnatuuri tumedamaid pooluseid, mälestuste õõvastavat ja kummituslikku painet. Film on võitnud üle 20 rahvusvahelise auhinna, kaasaarvatud parima lühifilmi auhinna Briti Sõltumatute Filmide Konkursil. 2003. aastal näidati filmi ka animafestivali Animated Dreams võistlusprogrammis. Tema joonisfilmidest on tuntuim šoti kunstniku David Shrigley'ga koostöös valminud tragikoomiline film Who I Am and What I Want (2005).
Filmiõhtu kavas:
Safari (3’00’’,1989)
The World Stareout Competition (5’00’’,1998)
The Broken Jaw (7’00’’,1998)
Dad's Dead (7’00’’, 2003)
Who I Am And What I Want koos David Shrigley'ga (7’00’’, 2005)
Silence is Golden (15’00’’, 2006)
Animaürituste sarja Animateek korraldab PÖFFi animafilmide festival Animated Dreams koostöös EKA animatsiooni osakonna ja Kumu auditooriumiga alates 2008 aasta kevadest. Sarja eesmärgiks on tuua kunstiline animatsioon laiema publiku ette ka festivalivälisel ajal ning kutsuda igaks ürituseks kohale mõni tuntud välismaine animarežissöör oma filme esitlema või tutvustada kohalike animategijate loomingut.